དེ་ལས་ཀྱང་དུས་ཚོད་ཀྱི་ཆ་ནས་ཁུངས་འཕེར་བ་ཞིག་ནི་བུ་སྟོན་རིན་ཆེན་གྲུབ་ཀྱིས་མཛད་པའི་ཆོས་མངོན་པ་ཀུན་ལས་བཏུས་ཀྱི་ཊཱིཀ་རྣམ་བཤད་ཉི་མའི་འོད་ཟེརཞེས་བྱ་བ་ལས་དཔེར་ན་འཇམ་སྒེག་ན་རེ།འདི་ཡང་ཐེག་པ་ཐུན་མོང་བའི་དབང་དུ་བྱས་ཀྱི།ཐེག་ཆེན་ལྟར་ན།མཚམས་མེད་བྱས་པས་ཀྱང་འབྲས་བུ་ཐོབ་སྟེ།མ་སྐྱེས་དགྲའི་འགྱོད་བསལ་གྱི་མདོ་ལས།མ་བསད་པའི་མཚམས་མེད་བྱས་པས་དགྲ་བཅོམ་ཐོབ་པར་གསུངས་པའི་ཕྱིར་རོ།།ཞེས་ཟེར་རོ།།ཞེས་འབྱུང་ལ།འདིར་འཇམ་སྒེག་ན་རེ་ཞེས་མཚན་སྨྲོས་ཏེ་ལུང་དྲངས་པ་རྣམས་མཆིམས་འཇམ་པའི་དབྱངས་ཀྱིས་མཛད་པའི་མཆིམས་མཛོད་དུ་འབྱུང་ངོ་།།